Jonas Vingegaard hyldes for sin sejr i Baskerlandet Rundt, hvor han vandt tre etaper undervejs.

Han kunne ikke have fuldført sit mesterstykke meget kønnere. Jonas Vingegaard vandt suverænt det ugelange etapeløb Baskerlandet Rundt foran navne som Mikel Landa, David Gaudu og Enric Mas. Det blev afgjort lørdag, hvor han tilmed hentede sin tredje etapesejr på overlegen vis, da han stak afsted med over 30 kilometer til mål. Triumfen har skabt overskrifter i store dele af Europa, der mener, at den forsvarende Tour de France-vinder har sendt et advarselsskud afsted mod konkurrenter inden sommerens store etapeløb i Frankrig. Cyclingnews : - Vingegaard vinder Baskerlandet Rundt ved at hærge feltet med sin tredje etape. Den forsvarende Tour-vinder ligger en stor markør for juli. AS : - Afgørende sejr for Vingegaard, der tog chancen langt ude på finaleetapen og giver en advarsel før Tour de France. Vingegaard opfyldt ikke blot sit eget mål om at vinde Baskerlandet Rundt. Han sendte en seriøs advarsel til cykelverdenen om, at han har evnerne til at forsvare sin Tour-sejr. l'Equipe : - Vingegaard vandt, ikke så overraskende, kongeetapen i Baskerlandet Rundt. Gennem løbet beviste danskeren, at han suverænt var den bedste, især i bjergene, hvor kun Mikel Landa kunne følge ham. Cyclism'Actu : - Vingegaard alene i verden – vinder Baskerlandet Rundt. Danskeren blev på kongeetapen kronet som samlet vinder efter magtdemonstration. Vingegaard satte angrebet ind på Izua-stigningen med 30 kilometer – uden nogen chance for konkurrenterne. Den 26-årige dansker vandt desuden også 3. og 4. etape i Baskerlandet Rundt. Den samlede sejr er Jumbo-Visma-stjernens næststørste i et etapeløb efter sidste års triumf i Tour de France. Landsmanden Mattias Skjelmose var samlet treer inden etapen, men havde ikke benene til at holde sin plads på podiet. Trek-rytteren blev nummer 24 lørdag, mere end fire minutter efter Vingegaard. I den samlede stilling dumpede den 22-årige dansker ned som nummer 17. Tour de France begynder 1. juli i den spanske by Pilbao. Tour de France kan ses på TV 2 og TV 2 Play.